ป.พ.พ. มาตรา 420 บัญญัติว่าอย่างไร
A. ผู้ใดกล่าวหรือไขข่าวแพร่หลายซึ่งข้อความอันฝ่าฝืนความจริงเป็นที่เสียหายแก่ชื่อเสียงหรือเกียรติคุณของบุคคลอื่นก็ดี หรือเป็นที่เสียหายแก่ทางทำมาหาได้ หรือทางเจริญของเขาโดยประการอื่นก็ดี ท่านว่าผู้นั้นจะต้องใช้ค่าสินไหมทดแทนให้แก่เขาเพื่อความเสียหายอย่างใด ๆ อันเกิดแต่การนั้น
B. การใช้สิทธิซึ่งมีแต่จะให้เกิดเสียหายแก่บุคคลอื่นนั้น ท่านว่าเป็นการอันมิชอบด้วยกฎหมาย
C. ถ้าความเสียหายเกิดแต่การฝ่าฝืนบทบังคับแห่งกฎหมายใด อันมีที่ประสงค์เพื่อจะปกป้องบุคคลอื่นๆ ผู้ใดทำการฝ่าฝืนเช่นนั้น ท่านให้สันนิษฐานไว้ก่อนว่าผู้นั้นเป็นผู้ผิด
D. ผู้ใดจงใจหรือประมาทเลินเล่อ ทำต่อบุคคลอื่น โดยผิดกฎหมายให้เขาเสียหายถึงแก่ชีวิตก็ดี แก่ร่างกายก็ดี อนามัยก็ดี เสรีภาพก็ดี ทรัพย์สินหรือสิทธิอย่างหนึ่งอย่างใดก็ดี ท่านว่า ผู้นั้นทำละเมิด จำต้องใช้ค่าสินไหมทดแทนเพื่อการนั้น
ข้อที่ถูกต้องได้แก่ D.  เนื่องจาก ป.พ.พ. มาตรา 420
มาตรา 420 ผู้ใดจงใจหรือประมาทเลินเล่อ ทำต่อบุคคลอื่น โดยผิดกฎหมายให้เขาเสียหายถึงแก่ชีวิตก็ดี แก่ร่างกายก็ดี อนามัยก็ดี เสรีภาพก็ดี ทรัพย์สินหรือสิทธิอย่างหนึ่งอย่างใดก็ดี ท่านว่า ผู้นั้นทำละเมิด จำต้องใช้ค่าสินไหมทดแทนเพื่อการนั้น
****จากหลักกฎหมายดังกล่าวสามารถแยกหลักเกณฑ์ ได้ 3 ประการ ดังนี้ ****

1.ผู้ใดทำต่อบุคคลอื่นโดยผิดต่อกฎหมาย

2.กระทำโดยจงใจหรือประมาทเลินเล่อ

3.ให้เขาต้องเสียหาย

หลักเกณฑ์ข้อที่ 1 แยกถ้อยคำเป็นองค์ประกอบได้ดังนี้ 
“ผู้ใด” หมายถึงผู้ทำละเมิด จะเป็นผู้เยาว์หรือคนชราก็ได้ทั้งสิ้น ในส่วนของผู้เยาว์นั้น ตามหลักในเรื่องความสามารถของบุคคล เป็นเพียงข้อจำกัดในเรื่องของความสามารถในการทำนิติกรรมเท่านั้น แต่ละเมิดเป็นนิติเหตุ ดังนั้นผู้เยาว์ หรือแม้แต่คนวิกลจริต ก็สามารถเป็นผู้ทำละเมิดได้ทั้งสิ้น
ส่วน สัตว์ หรือทรัพย์สิ่งของ จะเป็นผู้ทำละเมิดไม่ได้ หากความเสียหายเกิดขึ้นจากสัตว์ (ม.433) หรือทรัพย์สิ่งของ กรณีดังกล่าวนี้ บุคคลที่เกี่ยวข้องกับสัตว์หรือทรัพย์ ต้องเป็นผู้รับผิดชอบชดใช้ค่าสินไหมทดแทน เพราะสัตว์หรือทรัพย์สิ่งของจะทำละเมิดไม่ได้ ผู้ที่จะทำละเมิดได้ต้องเป็นบุคคล ไม่ว่าจะเป็นบุคคลธรรมดาหรือนิติบุคคลก็ได้
กรณีของนิติบุคคลนั้น ความประสงค์ของนิติบุคคลย่อมแสดงออกโดยผู้แทนของนิติบุคคล ตาม ป.พ.พ.มาตรา 70 หากผู้แทนฯกระทำภายในกรอบวัตถุประสงค์ของนิติบุคคล และเป็นละเมิด ต้องถือว่าผู้แทนฯกระทำละเมิดโดยตรง ส่วนนิติบุคคลต้องรับผิดเพื่อละเมิดของผู้แทนฯตาม มาตรา 76 แต่หากผู้แทนฯทำนอกกรอบวัตถุที่ประสงค์ของนิติบุคคล ผู้แทนฯต้องรับผิดเป็นส่วนตัว
กฎหมายละเมิด,ประมวลกฎหมายแพ่งและพาณิชย์